霪雨
作者：方岳
朝代：宋

paragraphs: 朝雨暮雨不肯晴，昏昏冥冥如翳塵。
舍中連月汗流礎，道傍前日泥埋輪。
東南地傾水所匯，潮汐沙擁江之滣。
埧頭中沙坐可想，往往政與洪濤瀕。
陵遷谷變不知代，但見萬瓦差鱗鱗。
老錢試手建都邑，蓋亦安土非經綸。
海鹹舄鹵易嵐霧，况此梅蒸天絪縕。
沮洳與吾類䵷黽，爽塏久欲還麋麕。
因思吳趙寧愛此，適已灞上翔真人。
當時倘匪地天泰，詎知無意雲雷屯。